Sondagskokke, maar Blitse steeds op koers om reeks te wen | Maroela Media
In ŉ baie gelykop en goeie eindstryd het Kanada van ŉ voorsprong van 19-0 oënskynlik die titel weggegooi toe die VSA teruggeveg en met die geweldige vaart van Perry Baker sake twee minute ná rustyd met 19-elk gelykop gemaak het.
Maar die VSA se noordelike bure het vasgebyt, en met die laaste beweging van die toernooi voor die einde die wendrie gaan druk en met 26-19 gewen.
♦ Suid-Afrika het sesde geëindig en die eerste keer in agt toernooie nie die eindstryd gehaal nie, terwyl net een van die voorste vier spanne in die reeks, Engeland, die halfeind gehaal en uiteindelik darem die bronsmedalje gebuit het.
Ondanks sy teleurstellende toernooi hoef Suid-Afrika in elk van die twee oorblywende toernooie, in Parys en Londen, net die kwarteind te haal om die reekstitel te wen. Om die kwarteind te haal, is 10 punte werd.
Suid-Afrika het ná die 12 punte wat hulle in Singapoer verdien het, nou 157 punte op die algehele puntelys. Die Blitsbokke moet dus in elk van die twee oorblywende toernooie in die toptwee van hulle groep eindig om 177 reekspunte te hê.
Fidji, tans op 132 punte, kan selfs al wen hy albei oorblywende toernooie hoogstens 176 reekspunte kry.
Engeland is uit die prentjie op 130 punte.
Sondag se Blitsbok- en ander skokke
Al die skokke Sondag het dus vir Suid-Afrika redelik goed geëindig. Ná Saterdag se neerlaag teen Engeland in die groepfase, het die Blitsbokke Sondag in die kwarteindronde met 17-19 teen Australië se baie jong span, insluitende ŉ skoolseun, vasgeval.
Dit het beteken dat hulle uit die halfeind was. Maar die VSA het Fidji in die kwarteind geklop en die All Blacks het ook húlle kwarteind teen Kanada verloor.
Drie van die vier voorste spanne was dus uitgeskakel, maar toe kom Engeland en bederf die string verrassings met ŉ skep-strafdoel ná die eindtoeter teen Kenia en wen 13-12.
Die Blitsbokke moes toe teen Fidji, hulle naaste teenstander op die reekspuntelys, uitspeel om te sien wie in die ‘eindstryd’ vir die vyfde plek sal kan speel. Suid-Afrika het die wedstryd teen Fidji met 19-14 gewen.
Swak skopwerk kos Blitzbokke.Is daar nie geld vir skopafrigter nie.Dit is al wat kort kom by die span,wat sulke goeie ambassadeurs vir ons land is.Onverdoelde drieë het wedstryd teen Aussies gekos,